PREŠOV/BANSKÁ BYSTRICA 20. mája (SITA) – Rómska iniciatíva Slovenska (RIS) s privítala správu, že Slovensko usporiada hokejové majstrovstvá sveta v roku 2011. Ako uviedol pre agentúru SITA predseda RIS Alexander Patkoló, slovenský projekt uspel aj vďaka veľmi správnemu lobingu prezidenta republiky Ivana Gašparoviča, ktorý kandidatúru prišiel podporiť osobne do Rigy. "Na dnešnom zasadnutí RIS v Banskej Bystrici sme prijali vyhlásenie, v ktorom prezidentovi SR vyjadrujeme veľké poďakovanie za dobrú reprezentáciu Slovenska. Konečne má Slovensko prezidenta, ktorý dokázal pre svoju vlasť niečo vybojovať a je prezidentom na pravom mieste," píše sa vo vyhlásení. Vedenie RIS sa v Banskej Bystrici dnes stretlo s krajskými a okresnými predsedami Hnutia za demokraciu, s ktorými koordinovali spoločný postup v predvolebnej kampani.